barbershop singing
Store norske leksikon,Kunst og estetikk,Musikk,Populærmusikk,Underholdningsmusikk
Barbershop singing er en amerikansk, firstemmig sangstil uten akkompagnement av instrumenter. Stilen er karakterisert av parallell stemmeføring og smektende harmonisering, gjerne med annentenoren som melodibærende stemme. Barbershop singing fremføres vanligvis av en kvartett, men kor benyttes også. Stilen har sine røtter i 1600-tallets musisering på offentlige steder, blant annet i barbersalonger i London og andre europeiske storbyer.
Stilen vokste frem igjen i USA på 1800-tallet, og var svært populær i tiden før første verdenskrig. I senere år har stilen fått utbredelse blant mer profesjonelle utøvere. Den amerikanske tradisjonen blir ivaretatt av The Society for the Preservation and Encouragement of Barber Shop Singing, og årlige konkurranser avholdes i USA. Det finnes også norske utøvere, og Bjelleklang har hatt størst suksess. Les mer i Store norske leksikon musikk